হাজার বছর আগে এক বাঙালি নারী অমোঘ কিছু কথা বলে গিয়েছিলেন বৃষ্টির বিষয়ে। বর্ষানিবিড় বাংলায় সেই জ্যোতির্বিদ মহিলা দেখতে পেয়েছিলেন বর্ষার আগমন-নির্গমনকে, জানতে পেরেছিলেন কৃষিভিত্তিক এই দেশে কোন বর্ষা কী করকম বার্তা নিয়ে আসে।
আনুমানিক ৮-১২ শতকের মধ্যে রচিত এই কহনগুলিকে আমরা জানি ‘খনার বচন’ বলে। কিংবদন্তি অনুসারে, খনা মহারাজ বিক্রমাদিত্যের সভার নবরত্ন মণ্ডলীর অন্যতম রত্ন জ্যোতির্বিদ বরাহমিহিরের পূত্রবধূ। তিনিও ছিলেন জোতির্বিদ্যায় পারঙ্গম। কৃষিপ্রধান বাংলায় তিনি যে প্রবচনগুলি দিয়ে গিয়েছিলেন, তা মূলত ছড়ার আকারে। এই ছড়াগুলি আজও বাংলার সংস্কৃতিতে মিশে রয়েছে। ‘খনার বচন’-এর পিছনে চলিত এই কাহিনি সত্য কি সত্য নয়, তা জানার কোনও উপায় নেই। ইতিহাসবিদদের ধারণা, খনা একান্ত ভাবেই কিংবদন্তি। বাংলার গণমানসে থেকেই উৎসৃত হয়েছিল এই জ্ঞান। এর পিছনে রয়েছে হাজার হাজার বছরের প্রকৃতি পর্যবেক্ষণের অভিজ্ঞতা। কিন্তু কেন জানি না, এই সব কহন রচনার কৃতিত্ব খনা নাম্নী নারীটিকেই দিতে মন চায়। কল্পনা করতে ইচ্ছে করে, আজ থেকে হাজার বছর আগে এক শ্রীময়ী কুটিরে বসে এক ততোধিক শ্রীময়ী নারী প্রদীপের আলোয় পুথি লিখছেন। মাঝে মাঝে তাকাচ্ছেন খোলা আকাশের দিকে। আকাশে তখন মেঘের ’পরে মেঘ। মাঝে মাঝে ঝলসে উঠছে বিজুরিরেখা। রচিত হচ্ছে বাংলার নিজস্ব আবহবিদ্যা।
এখানে খনার ১০টি ‘বচন’-কে তুলে দেওয়া হল। মন দিয়ে পড়লে হয়তো আপনিও অনুমান করতে পারবেন বাংলার বর্ষাকে। অথবা এই পাঠ আপনাকে নিয়ে যাবে হাজার বছরের প্রাচীন বাংলায়। সম্পন্ন হবে এক আশ্চর্য টাইম-ট্রাভেল।

এই বিষয়ে অন্যান্য খবর

কলকাতার কাছাকাছি বর্ষার ‘ট্যুরিস্ট ডেস্টিনেশন’



১. পূর্ব আষাঢ়ে দক্ষিণা বয়, সেই বৎসর বন্যা হয়॥
২. জৈষ্ঠ্যতে তারা ফুটে, তবে জানবে বর্ষা বটে॥
৩. আমে ধান, তেঁতুলে বান॥
৪. জ্যৈষ্ঠ্যে শুকো আষাঢ়ে ধারা। শস্যের ভার না সহে ধরা॥
৫. আকাশে কোদালীর বাউ। ওগো শ্বশুর মাঠে যাও।। মাঠে গিয়া বাঁধো আলি। বৃষ্টি হবে আজি কালি॥
৬. যদি ঝরে কাত্তি। সোনা রাত্তি রাত্তি॥
৭. যদি বর্ষে মাঘের শেষ, ধন্যি রাজার পুণ্যি দেশ॥
৮. মেঘ করে রাত্রে হয় জল। তবে মাঠে যাওয়াই বিফল॥
৯. দিনের মেঘে ধান, রাতের মেঘে পান॥
১০. বৎসরের প্রথম ঈশানে বয়, সে বৎসর বর্ষা হবে খনা কয়॥